CELEX: 32016D0714
Language: lt
Date: 2016-05-11 00:00:00
Title: 2016 m. gegužės 11 d. Komisijos įgyvendinimo sprendimas (ES) 2016/714 dėl veiksmo, kurio ėmėsi Nyderlandai, kad galėtų tiekti rinkai biocidinius produktus „VectoBacWG“ ir „Aqua-K-Othrine“ ir juos naudoti pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo (pranešta dokumentu Nr. C(2016) 2682)

13.5.2016   
            
            
               LT
            
            
               Europos Sąjungos oficialusis leidinys
            
            
               L 125/14
            
         KOMISIJOS ĮGYVENDINIMO SPRENDIMAS (ES) 2016/714
   2016 m. gegužės 11 d.
   dėl veiksmo, kurio ėmėsi Nyderlandai, kad galėtų tiekti rinkai biocidinius produktus „VectoBacWG“ ir „Aqua-K-Othrine“ ir juos naudoti pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo
   
      
         (pranešta dokumentu Nr. C(2016) 2682)
      
   
   (Tekstas autentiškas tik nyderlandų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1) (toliau – reglamentas), ypač į jo 55 straipsnio 1 dalį,
   kadangi:
   
               (1)
            
            
               pagal reglamento 55 straipsnio 1 dalies pirmą pastraipą Nyderlandai 2015 m. spalio 7 d. priėmė sprendimą laikinai leisti tiekti rinkai ir naudoti „VectoBacWG“ ir „Aqua-K-Othrine“ sertifikuotų ūkio subjektų atliekamai lervų ir suaugusių invazinių uodų Aedes albopictus ir Aedes japonicus iš egzotinių šalių (toliau – uodai) kontrolei iki 2015 m. lapkričio 1 d. atlikti. Kadangi uodų sezonas tuo metu baigiasi, nebuvo priežasties tokį leidimą taikyti ir žiemos sezonu. Nyderlandai nedelsdami informavo Komisiją ir kitas valstybes nares apie šį veiksmą ir pagrindė jį pagal reglamento 55 straipsnio 1 dalies antrą pastraipą;
            
         
               (2)
            
            
               produkto „VectoBacWG“ sudėtyje yra Bacillus thuringiensis subsp. israelensis porūšio serologinio tipo H14 padermės AM65-52 (toliau – Bacillus thuringiensis israelensis), kaip veikliosios medžiagos, o „Aqua-K-Othrine“ sudėtyje yra deltametrino, kaip veikliosios medžiagos, abu šie produktai skirti naudoti 18-o tipo produktams, kaip nustatyta reglamento V priede. Remiantis Nyderlandų pateikta informacija, laikina priemonė buvo reikalinga siekiant apsaugoti visuomenės sveikatą, kadangi minėti uodai, kurių aptikta Nyderlanduose, padangomis prekiaujančių bendrovių patalpose, kapinėse ir sodų sklypuose, gali pernešti tropines ligas, pvz., dengės karštligę ir čikunguniją. Turėtų būti kuo skubiau užkirstas kelias galimam uodų paplitimui;
            
         
               (3)
            
            
               2016 m. sausio 12 d. Komisija gavo Nyderlandų prašymą priimti sprendimą pratęsti priemonės taikymą pagal reglamento 55 straipsnio 1 dalies trečią pastraipą. Prašymas buvo grindžiamas susirūpinimu, kad kitaip Nyderlanduose 2016 m. balandžio 1 d., kai manoma, kad prasidės naujas uodų sezonas, nebūtų tinkamų alternatyvių produktų uodams užkrato pernešėjams kontroliuoti;
            
         
               (4)
            
            
               abi veikliosios medžiagos, Bacillus thuringiensis israelensis ir deltametrinas (EB Nr. 258-256-6, CAS Nr. 52918-63-5), buvo įvertintos pagal visų veikliųjų medžiagų, kurios 2000 m. gegužės 14 d. jau buvo tiekiamos rinkai, sistemingo tyrimo darbo programą, kaip nustatyta reglamento 89 straipsnyje;
            
         
               (5)
            
            
               patvirtinus abi veikliąsias medžiagas, paraiškas suteikti pirmąjį leidimą pateikti „VectoBacWG“ ir „Aqua-K-Othrine“ rinkai pagal reglamento 89 straipsnio 3 dalies antrą pastraipą pateikė atitinkamai Graikija ir Prancūzija ir tos paraiškos vis dar nagrinėjamos. Manoma, kad suteikus leidimus Graikijai ir Prancūzijai, Nyderlandai pateiks tolesnio abipusio pripažinimo paraišką pagal reglamento 33 straipsnį;
            
         
               (6)
            
            
               Europos ligų prevencijos ir kontrolės centras pripažįsta, kad visų pirma dėl žmogaus veiklos uodai visame pasaulyje dramatiškai išplito ir gali tapti didele grėsme sveikatai;
            
         
               (7)
            
            
               kol laukiama, kad Nyderlandams bus suteiktas leidimas naudoti „VectoBacWG“ ir „Aqua-K-Othrine“ pagal reglamento 33 straipsnį, yra tikslinga leisti Nyderlandams pratęsti laikinos priemonės taikymo laikotarpį, kuris negali būti ilgesnis nei 550 dienų;
            
         
               (8)
            
            
               šiame sprendime nustatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Pagal Reglamento (ES) Nr. 528/2012 55 straipsnio 1 dalį Nyderlandai gali pratęsti priemonės, kuria siekiama tiekti rinkai „VectoBacWG“, kurio sudėtyje yra Bacillus thuringiensis israelensis, ir „Aqua-K-Othrine“, kurio sudėtyje yra deltametrino (EB Nr. 258-256-6, CAS Nr. 52918-63-5), ir juos naudoti 18-o tipo produktams (insekticidams, akaricidams ir kitų nariuotakojų kontrolės produktams), kaip apibrėžta reglamento V priede, uodams užkrato pernešėjams kontroliuoti taikymo laikotarpį, kuris negali būti ilgesnis nei 550 dienų.
   2 straipsnis
   Nyderlandai, vykdydami 1 straipsnyje nurodytą veiksmą, turi užtikrinti, kad tuos produktus naudotų tik sertifikuoti ūkio subjektai ir tik prižiūrint kompetentingai institucijai.
   3 straipsnis
   Šis sprendimas skirtas Nyderlandų Karalystei.
   
      Priimta Briuselyje 2016 m. gegužės 11 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 167, 2012 6 27, p. 1.